หาช่องช่วยผู้ผลิตเว้นภาษีค่าสินไหม
&#8220;กิตติรัตน์&#8221; เล็งหารือสรรพากรช่วยเหลือผู้ประกอบการประสบอุทกภัยน้ำท่วม
15 มิ.ย. 2555

“กิตติรัตน์” เล็งหารือสรรพากรช่วยเหลือผู้ประกอบการประสบอุทกภัยน้ำท่วม
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า ได้เรียกกรมสรรพากรมาหารือภายหลังจากที่ได้รับการร้องเรียนจากผู้ประกอบการนิคมอุตสาหกรรมที่ได้รับผลกระทบจากน้ำท่วมว่ามีการนำค่าสินไหมทดแทนมาคำนวณเป็นรายได้เพื่อเรียกเก็บภาษีเงินได้นิติบุคคล
ทั้งนี้ กระทรวงการคลังจะรับเรื่องดังกล่าวไปเจรจากับกรมสรรพากรให้ผ่อนปรนให้กับผู้ประกอบการ โดยจะเร่งสรุปให้ได้เร็วที่สุดเท่าที่จะทำได้ เนื่องจากผู้ประกอบการได้รับผลกระทบมาก
สำหรับวงเงินกู้จากธนาคารออมสิน ขณะนี้อยู่ระหว่างการพิจารณาให้รอบคอบ ก่อนที่จะพิจารณาขยายระยะเวลาการชำระเงินจาก 7 ปี เป็น 15 ปี เนื่องจากต้องรอความชัดเจนของยอดการลงทุนก่อสร้างทั้งหมด ถึงจะออกมาเป็นยอดที่ภาคเอกชนจะต้องกู้ยืมจากธนาคารออมสิน โดยคาดว่าจะมีวงเงินกู้ยืมทั้งหมด 2,000 ล้านบาท จากวงเงินที่ตั้งไว้ 1.5 หมื่นล้านบาท อัตราดอกเบี้ย 0.01% มีปลอดการชำระเงินต้นใน 5 ปีแรก ซึ่งจะนำเรื่องเข้าสู่การประชุมคณะรัฐมนตรี (ครม.) ให้เร็วที่สุด
“เรื่องการขยายเวลาการชำระหนี้ภาครัฐเห็นด้วยและพร้อมที่จะสนับสนุนเต็มที่ แต่ต้องรอความชัดเจนก่อน ซึ่งเงินที่ภาคเอกชนเข้ามากู้เพื่อใช้ในการก่อสร้างจะอยู่ที่ 2,000 ล้านบาท น้อยกว่าที่คาดการณ์ไว้ ส่วนเรื่องขั้นตอนการทำงานของภาครัฐที่ล่าช้าเรื่องเงินอุดหนุน 2 ใน 3 จะเร่งทำให้เบิกจ่ายเงินงวดแรกได้ภายใน 12 สัปดาห์” นายกิตติรัตน์ กล่าว
วันเดียวกันนี้ รองนายกฯ และ รมว.คลัง กล่าวว่า ขอยืนยันว่าปริมาณฝนที่ตกมากขึ้นแถบภาคเหนือ ภาค กลาง เมื่อปรับการบริหารจัดการและเดินหน้าโครงสร้างพื้นฐานต่างๆ จะสามารถรับมือกับปัญหาน้ำท่วมในปีนี้ได้อย่างแน่นอน เพราะขณะนี้ภาคอุตสาหกรรมใน จ.พระนครศรีอยุธยา ปทุมธานี ในไม่กี่สัปดาห์ข้างหน้าจะกลับมาผลิตเต็มกำลังการผลิตได้